Fir-ristorant Hofbraukeller fil-belt ta' Munich, fejn kienu jħobbu jiltaqgħu l-ħaddiema biex jieklu xi ħaġa u jixorbu ftit birra bi rħis, fil-lejla tas-16 ta' Ottubru 1919 għamel l-ewwel diskors pubbliku tiegħu Adolf Hitler. Dakinhar Hitler tenna bla tlaqliq it-twemmin razzist tiegħu u beda jispjega dwar ambizzjoni taħraq li kellu biex joħloq razza pura (arjana) Ġermaniża li tkun superjuri għal kull razza oħra umana u biha jaħkem id-dinja. Il-ktieb ta' Hitler Wara li fl-1924 ipprova jwaqqa' l-Gvern Bavarjan b'kolp ta' stat li fallilu, Adolf Hitler ġie ssentenzjat għal ħames snin ħabs, imma ngħata l-maħfra wara disa' xhur biss. Kemm dam maqful fil-ħabs ta' Landsberg, Hitler intefa' b'ruħu u ġismu jikteb l-uniku ktieb tiegħu Mein Kampf; liema ktieb sar il-manifest, jekk mhux il-bibbja, tal-Partit Nazzjonali Soċjalista, fil-qosor: Nażist. Silta minn kitbietu tgħid hekk: "Il-poplu Ġermaniż għandu missjoni qaddisa li jingħaqad sabiex jippriserva l-aktar elementi ta' valur f'razztu u jgħollihom sa ma jiddominaw. Dawk kollha li mhumiex ta' razza ta' kwalità huma ħaxix ħażin." Hitler kompla billi qal li l-Ġermaniżi kien jeħtiġilhom jimpenjaw ruħhom biex jitkattru b'mod għaqli ħalli jżommu l-purità tar-razza filwaqt li razez inferjuri, speċjalment Lhud, riedu jiġu meqruda darba għal dejjem. Kif kellha sseħħ din il-qirda ma kienx relevanti għal Hitler, għalkemm, skont hu, "bilfors jeħtieġ proċess imdemmi". Fl-1933 Adolf Hitler ħataf it-tmexxija tal-Ġermanja f'idejh u tefa' l-oppożituri tiegħu kollha l-ħabs. Fl-1935, waqt indirizz pubbliku quddiem folla immensa fil-belt ta' Nuremburg, il-Kanċillier Hitler ħabbar liġijiet ġodda li bihom seta' jimplimenta t-teoriji razzjali li kienu saru l-ideoloġija fundamentali tar-Reġim Nażista. Immedjatament, persuni Ġermaniżi-Lhud itteħditilhom iċ-ċittadinanza, żwieġ jew relazzjoni sesswali bejn ir-razez saru reat kriminali, filwaqt li persuni b'diżabbiltà fiżika jew mentali traqqdu bħall-annimali fi kliniki apposta. Persuni b'mard ġenetiku ġew sterilizzati; kollox kien parti minn proġett li kellu jippurifika u jippriserva l-ġenetika 'nordika' tal-poplu Ġermaniż. Il-proġett razzjali tħalla f'idejn il-Kmandant tal-Gestapo u t-tieni bniedem l-aktar b'saħħtu fir-Reġim Nażista, Heinrich Himmler, li bla telf ta' żmien mela l-Ewropa b'kampijiet tal-konċentrament li, bħalma jaf kulħadd, inqatlu fihom miljuni ta' bnedmin meqjusin inferjuri. Però, inqas magħruf huwa l-proġett Lebensborn, li litteralment ifisser 'Nixxiegħa tal-Ħajja'. Fl-1936 infetħet l-ewwel klinika Lebensborn f'raħal Bavarjan jismu Steinhoering. Fis-snin ta' wara u tul it-Tieni Gwerra Dinija r-Reġim Nażista fetaħ disa' Lebensborn oħra fil-Ġermanja: għaxra fin-Norveġja, tnejn fl-Awstrija u waħda għal kull pajjiż fil-Belġju, l-Olanda, Franza, il-Lussemburgu u d-Danimarka. Fabbriki tat-trabi X'kienet il-funzjoni ta' dawn il-kliniki? Għall-ewwel bdew jintużaw min-nisa ta' uffiċjali għolja fil-Gestapo bħala sptar tal-maternità peress li kienu mogħnija bil-kumditajiet kollha u mmexxija mill-aqwa tobba u infermieri. Inbnew f'żoni mwarrbin u kwieti sabiex xebbiet Ġermaniżi ċċertifikati ta' razza pura kienu inċentivati sabiex joħorgu tqal u jwelldu fihom; it-trabi mbagħad jingħataw għall-adozzjoni għand familji Nażisti. Il-Lebensborn kienu 'fabbriki' għall-produzzjoni ta' trabi bjondi b'għajnejn żoroq jew ħodor biex jikbru fi rġiel u nisa Nażisti jarmu s-saħħa; ir-razza superjuri li biha Hitler ried jibni imperu ta' elf sena. Meta sal-1939 ir-rata tat-twelid fihom kienet inqas minn dik mixtieqa, Himmler ordna lill-uffiċjali tiegħu fl-SS jagħmlu aktar sforz u jikkontribwixxu fil-produzzjoni u ma jimpurtax jekk jingaġġaw f'relazzjonijiet barra ż-żwieġ ħa jagħmlu aktar tfal. It-truppi Ġermaniżi kienu mħeġġa jitħalltu ma' nisa u xebbiet bjondi u sbieħ mill-pajjiżi okkupati bil-gwerra sabiex tintlaħaq iċ-ċifra ppjanata ta' madwar mija 120,000,000 Ġermaniż 'arjan'. L-ommijiet milqugħa fil-Lebensborn kienu miżmumin paxxuti minn kollox sakemm iwelldu, anke meta l-gwerra bdiet toħloq skarsezza kullimkien. Jekk omm twelled f'għeluq snin Heinrich Himmler kienet tingħata premju speċjali u t-trabi kollha li twieldu f'dawn il-kliniki ngħataw magħmudija stramba b'ritwal jixbah l-inizjazzjoni f'għaqda jew setta sigrieta. Barra minn hekk, beda jiġi studjat pass ulterjuri fil-proġett Lebensborn li jingħata permess lill-uffiċjali Nażisti biex jiżżewġu aktar minn mara waħda ħalli tirdoppja r-riproduzzjoni, liema pass ma laħaqx daħal fis-seħħ. Meta beda jidher ovvju li bit-twelid biss il-proġett ta' Himmler ma kienx sa jilħaq il-miri, il-Gestapo għaddew għal pjan ta' ħtif ta' tfal u trabi mill-pajjiżi okkupati minnhom. Ittieħdu tfal minn orfanatrofji u, meta lanqas dawn ma kienu biżżejjed, insterqu tfal minn dirgħajn l-imsejkna ġenituri tagħhom. It-tfal maħtufa ttieħdu f'orfanatrofji Lebensborn fejn ġew sottomessi, bis-sewwa jew bid-dnewwa, għal programm aħrax ta' indottrinazzjoni Nażista; kienu jġibuhom jemmnu wkoll li huma ġew abbandunati mill-ġenituri naturali tagħhom u tfal li ma ssodisfawx il-kriterji kollha ntbagħtu fil-kampijiet tal-mewt. Huwa maħsub li b'kollox inħatfu madwar 250,000 tifel u tifla minn madwar l-Ewropa li minnhom 25,000 biss reġgħu ngħaqdu mal-familji tagħhom wara l-gwerra. Tfal li ma riedhom ħadd Fl-1945, Adolf Hitler tilef il-gwerra li beda hu stess. Fil-paniku immedjat ta' wara l-waqgħa Nażista, ħafna ħaddiema, tobba u saħansitra ommijiet ħarbu mill-kliniki Lebensborn u ħallew warajhom tfal u trabi li nstabu mill-alleati. Fiż-żminijiet ta' wara l-gwerra, it-tfal tal-Lebensborn ma riedhom ħadd; kienu mlaqqmin il-bgħula Nażisti u ġarrbu abbużi, diskriminazzjoni u abbandun matul tfulithom u għexu ħajjithom kollha jaħbu mnejn ġew. Uħud minnhom fittxew sakemm sabu min kienet ommhom, imma ħa ħasda kbira min skopra l-passat kriminali Nażista tal-missier li kkonċepihom. Fil-parti l-kbira tagħhom, it-tfal Lebensborn ippreferew jibqgħu fl-injoranza ħalli ma jżidux mal-mistħija tal-oriġini tagħhom.